बिहार : सीएम नीतीश कुमार जम्मू-कश्मीर में धारा 370 समाप्त करने के खिलाफ  
कहा- पुलवामा हमले के मसले पर राजनीति नहीं होनी चाहिए
आतंक को रोकने के लिए केंद्र जो कर रहा है अच्छा है
कश्मीर के लोगों के बारे में गलत धारणा नहीं बनानी चाहिए
बिहार के मुख्यमंत्री नीतीश कुमार ने धारा 370 को लेकर बड़ा बयान दिया है. सीएम नीतीश कुमार ने कहा है कि कश्मीर में धारा 370 को खत्म नहीं किया जा सकता है. उन्होंने कहा कि धारा 370 का संविधान में प्रावधान है. आतंकी गतिविधियां रोकने के लिए धारा 370 को हटाने की जरूरत नहीं है. हम धारा 370 को हटाने के खिलाफ हैं.
सीएम नीतीश कुमार आज जेडीयू कार्यालय में प्रसिद्ध समाजसेवी नरेंद्र सिंह के पार्टी में शामिल होने के बाद मीडिया से बात कर रहे थे. नीतीश ने कहा कि पुलवामा हमले से पूरा देश आक्रोशित है. इस मसले पर राजनीति नहीं होनी चाहिए.
उन्होंने कहा कि जल्द ही चुनाव की घोषणा होने वाली है. चुनाव की घोषणा के पहले तक लोग कुछ न कुछ कमेंट करेंगे. जो कमेंट करते हैं करें, हम इस मसले पर कोई कमेंट नहीं करेंगे.

अलगावादियों से सुरक्षा वापस लेने के सवाल पर सीएम नीतीश कुमार ने कहा कि आतंक को रोकने के लिए केंद्र जो कर रहा है अच्छा है. पुलवामा की घटना के बाद कश्मीर के लोगों के बारे में गलत धारणा नहीं बनानी चाहिए.